122 Elemosina

Elemosina. Circa hanc naturam, nota quod triplex est elemosina.

Prima, consistit in cordis contricione qua quis sui miserans offert se Deo, Eccli. 30[:24]: *Miserere anime tue placens Deo*. Non enim placet donum inimici sicut amici, nec placet ferculum in vase immundo. Exemplum de Magistro Philippo Cancellario Paryso, Eccli. 31[:8, 11]: *Beatus [dives] qui inventus est sine macula,* etc., vsque *eleemosynas illius enarrabit.* Nec placet offerans ex munere, set econtra munus propter offerentem. Exemplum in Abel cuius munera numme placuissent nisi ipse prius placuisset [Gen. 4:4]. Vnde Augustinus, in *Enchiridion*,qui vult eleemosynas ordinate dare, debet a se ipso incipere. Nam sicut dicitur Eccli. 14[:5]: *Qui sibi nequam est, cui* alteri *bonus erit*? Item Augustinus, quid est miserius misero miserente alteri et non sibi?

Secunda, consistit in Christi compassione, Job 31[:18]: *Ab infantia miseratio crevit mecum*.

¶ Tercia, consistit in manuali largicione siue in quocumque largicione siue in /f.36vb/ quocumque beneficio misericorditer impenso, Luc. 11[:41]: *Date eleemosinam: et ecce omnia munda sunt vobis*. Set Dist., 45, c. *Tria*,dicitur quod quedam elemonsina est temporalis ut dare quod poteris pro Deo de rebus suis.

¶ Alia est spiritualis ut dimittere ei a quo lesus es.

Tercia est penalis ut corripere delinquentem.

Set elemosina est septemplex, id est, in vii. rebus consistens, sicut patet in duobus versibus opera misericordie continentibus. Primo, quantum ad corporalem elemosinam: visito, poto, cibo, redimo, tego, colligo, condo.

Secundo, quantum ad elemosinam spiritualem alia vii. continentur: consule, castiga, solare, remitte, fer, ora, instrue.[[1]](#endnote-1)

¶ Vnde in dacione elemosine, xiii. sunt consideranda. Modus, ut non omnia dentur vni, Psal. [111:9]: *Dispersit, dedit pauperibus*.

Secundo, qualitas personarum, quia primo iustis, deinde peccatoribus in quantum sunt homines et fratres.

Tercio, fides, ut prius detur domesticus fidei.

Quarto, tempus, quia tempore indigencie est[[2]](#endnote-2) melius ante mortem quam post mortem, Eccli. 14[:13]: *Ante mortem benefac amico tuo*, id est, anime tue uel Christo in membris suis, Eccli. 17[:18]: *Eleemosyna viri quasi signaculum cum ipso*. Et bene dicit cum ipso, quia si veniat post ipsum est in periculo, sicut summarius alicuius domini quando venit post ipsum, sepe deuiat ne spoliatur, et tunc dominus male hospitatur. Sic bona legata sepe vadunt alia post mortem quam legator intendebat, quia sepe heres uel executor parum curat, Eccli. 3[:15]: *Eleemosyna patris* tui non *erit in oblivione*, etc. Ideo dixit Iacob de fratre suo, Gen. 32[:20], quando erat inueniendo versus terram suam, quia ipsum offenderat: *Placabo* eum in *muneribus que precedunt*. Quia licet vestrum est modo inueniendo versus terram fratris nostri Christi quem eciam sepe offendimus in multis. Ideo uitamur placare eum modo muneribus que precedant vos.

¶ Quintum, quod requiritur est attinencia uel necessitudo, quia melius est ut tu tuis subuenias quibus puto est subsidium deposcere.

Sextum est causa quia non debes dare propter humanum sanorem, set propter fraternam sustentacionem, Dist., 86, c. *Non satis*. Et Matt. 6[:3]: *Te faciente eleemosynam, nesciat sinistra tua quid faciat dextera [tua],* id est, nesciat intencio sinistra, utpote vane glorie aut auaricie, quid dextera boni operis faciat. Vnde Hieronimus, *Epistola* 35, sunt qui pauperibus tribuunt, ut amplius accipiant; et sub elemosyne quaerunt diuicias, que magis venatio dicenda est quam elemosyna.

¶ Septimum est locus, ut si iustus crucietur in carcere.

Octauum est etas, quia pocius dandum est senibus qui non possunt se iuuare.

Nonum est debilitas, quia impotentibus est pocius succurrendum casus seu infortunium, ut siquis sine sua culpa incidit in egestatem. Verecundia potentis, quia aliqui magis erubescunt petere propter ingenuos natales proprietas rei, quia de suo debet quis erogare non de alieno, C. 1, q. 1, c. *Non est putanda*. Quia iustus scribitur [Isai. 61:8]: *Ego Dominus diligens [judicium], et odio habens rapinam in holocausto*. Indigencia, quia nichil aliud est abundantibus dare quam perdere, id est, quasi pastor et pauper de elemosina quam colligit debet facere elemosinam si potest et abundet.

¶ Item, ad predicta addendum est quod alique persone non debet dare elemosinam indistincte. Et hee notantur C. 23, q. 4, [c. 35] quod dicitur utpote vxor, monachus, filius, famulus excommunicatus.

Item, quibusdam personis non est elemosina indistincte danda, utpote diuitibus, excommunicatis, inimicis ecclesie, nisi in casibus ut poteat si indigeat vsque ad mortem, quia in extrema necessitate omnibus est dandum, Dist. 42, c. *Quiescamus.* Si autem illa dacio fit occasio mali, subtrahenda est illa dacio. Si autem elemosina non sufficiat omnibus, preferendus est iustus. Vnde sciendum est quod immunitus elemosinis, ut cotidianus non est multum curandum cui detur, dummodo appareat papuer. Set in maioribus elemosinis preferendus est dignior magis egens et cui plus tenearis.

¶ Item, nota quod de superfluo quod super est ultra necessaria debet quis facere elemosinam iuxta illud Luc. 11[:41]: *Quod superest, date eleemosynam*, sed non de necessariis sibi dare, nisi in extrema necessitate. Vnde dicitur Tob. 4[:7]: *Ex substantia tua fac eleemosynam.* Eius racio et causa assignatur Tob. 12[:9]: *Eleemosyna a morte liberat, purgat peccata, facit invenire* /f.37ra/ *viam eternam*. Nec mirum si tanta sit eius efficacia, nam in extremo iudicio fiet solummodo disceptacio de elemosina et de operibus misericordie, Matt. 25[:35]. Ideo, Daniel consiluit regem Nabugodonosor, Dan. 4[:24]: *Eleemosinis peccata tua redime.* Exemplum ad hoc Act. 10[:1], de Cornelio qui elemosinis suis meruit graciam, ut ad fidem veniret quod est intelligendum dispositiue non effectiue, utpote habilitando, aptando, preparando ad graciam. Quamuis non sufficiat de se, sicut ignis emolliendo ceram disponit eam ut recepcionem sigilli et impressure. Et aliquando prohibet rex pecuniam portari extra regno, ponens in exitibus qui scrutentur transeuntes, quia prudens mercator aduertens tradit pecuniam suam fideli pauperi ad portandum, de quo non est suspicio. Et sic eam inuenit postmodum, sic cum prohibitum sit quod nullus nostrum secum portet diuicias ab hac uita, Job 27[:19]: *Dives, cum dormierit, nichil secum auferet*. Tradatur hic pauperibus et postmodum inueniemus.

¶ Hic eciam nota quod non tam fecit Deus diuites propter pauperes iuuandos, quam pauperes propter diuites. Plus, enim, prodest pauperi diuiti adquirendo ei uitam eternam, quam diues pauperi tribuendo ei temporalem substanciam. Vnde dicitur Prou. 19[:17]: *Feneratur Domino qui miseretur pauperis*.

¶ Quid ergo utilius elemosina que non deserit dantem cum deserat retinentem. In illo cui datur solatur egestatem, operit nuditatem, in eo qui dat expellit culpam.

¶ Item, volunt quidam quod elemosina sit melior quam ieiuniuim, quia quod ieiunium subtrahit, elemosina tribuit. Alioquin ieiunium subtrahit voluntati reponit cupiditati.

Item, elemosina descendit ad proximum per beneficium, et ascendit ad Deum per meritum. Nec causetur quis de rerum inopia. Nam ibi sufficit bona voluntas. Vnde Tob. [4:8-9]: *Quomodo potueris, ita esto misericors. Si multum tibi fuerit, abundanter tribue*.

¶ Propter predicta elemosina comparatur bono semini propter sex. Primo, quia debet abscondi, Eccli. 29[:15]: *Conclude eleemosynam in* sinu *pauperis.*

Secundo, quia videtur perdi cum proicitur, cum optime conseruetur, Eccli. 29[:13]: *Perde pecuniam propter fratrem*.

Tercio, quia cum lucro et fenore surgit, Prou. 19[:17]: *Feneratur Domino qui miseretur pauperis*. *Glossa*, centuplum accepturum.

Quarto, quia licet semen retardetur aliquando per[[3]](#endnote-3) gelu eo magis fructificat, Psal. [125:6-7]: *Euntes ibant et flebant* *mittentes semina sua.* *Venientes autem venient cum exsultatione portantes manipulos [suos]*.

Quinto, quia debet bono solo commendari, tales sunt pauperes.

Sexto, quia debet in terra non seminata seminari, id est, inter indigentes, Eccli. 8[:15]: *Noli fenerari homini diciori te: quod si feneraveris, quasi perditum habe*. Vnde Gregorius, terrena seruando amittimus pauperibus erogando seruamus.

Septimo, quia a facie seminamus non a tergo. Sic debet homo elemosinam suam premittere dum viuit et non post mortem confidendo in executoribus. Vbi nota narratur sicut in libro nature habetur. Vnde versus:

¶ Dum viuis viuunt, moriens moriuntur amici, / Mors facit immemores quos vita tenebat amicos. / Fac bene dum viuis, post mortem viuere si vis, / Finita uita, finit amicus ita.

¶ Vnde et elemosinarius est sicut hortolanus, qui cum resecat arborem a superfluis, tanto plus fructificat, Luc. 11[:41]: *Quod superest, date eleemosynam*. Et sicut hortolanus tollerat in vinea sua aliquas infructuosas arbores, ut vlmum, alnum, salices, ita quidem ut vices supportent, ita Deus in ecclesia tollerat impios diuites ad sustendum pauperes, Matt. 21[:33]: *Homo* quidam *plantavit vineam, et locavit eam agricolis*.

Et sicut paterfamilias facit mittere filiis suis impugnari, ut sic melius nutriat filium suum, sic Deus dicat quosdam ut alat filios suos pauperes.

¶ Item, elemosinarius est sicut mercator industrius qui tradit pecuniam suam hiis qui reddere possunt et hiis qui venturi sunt ad nundinas, scilicet, paradisi, non autem histrionibus qui numquam reddere possunt, Eccli. 12[:6]: *Benefac humili, et* ne *dederis impio.* Et sicut pedagium non petitur ab hiis qui transeunt vacui, sic Christus non petit pedagium elemosine a pauperibus set a diuitibus onustis, [1] Tim. 6[:17-18]: *Divitibus huius seculi precipe* *facile* /f.37rb/ *tribuere*.

¶ Item, in dacione elemosine tria consideranda sunt: quis petit;

¶ ad quid petit; per quo petit.

Quo ad primum, ipse Deus petit in suo paupere, Matt. 25[:40], quod *uni ex* *minimis, [mihi] fecistis*. Et ideo si negetur pauperi, timendum est ne alias regnum negetur diuiti, Prou. 21[:13]: *Qui obturat* aures suas *ad clamorem pauperis, [et] clamabit* ille, *et non* *audietur*. Vnde Augustinus, *De verbis Domini,* sermo 5, da mihi ex eo quod dedi tibi. De meo quero, da et reddam. Habuisti me largitorem, fac me ergo debitorem. Vnde quidam sic ait, Fac quod Christus amat cum pauper ad hostia clamat. Impertire sibi quod dedit ante tibi.

Quo ad secundum, nota quod Deus petit de suo. Ideo ingratus est qui negat, 1 Paralip. 29[:14]: *Tua sunt*, Domine, *omnia: et que de manu tua accepimus, dedimus tibi*.

Quo ad tercium, nota quod Deus non petit a nobis ad dandum vel ad retinendum, sed ad fenerandum in centuplum,[[4]](#endnote-4) Prou. 19[:17]: *Feneratur Domino qui miseretur pauperis*.

¶ Item, in elemosina facienda concurrere debent quatuor cause. Primo, causa efficiens, ut sit munda, alioquin non, prout superius dicitur.

Causa materialis, ut sit congrua et hoc dupliciter. Ut videatur de quo fiat, quia pauperi non diuiti. Quod enim in vase pleno ponitur perditur, terra arida indiget aspersio ne non habunda, Eccli. 4[:1]: *Eleemosinam pauperis* non *defraudes*.

Tercio, requiritur debita forma que duplex est. Ut fiat celeriter, ne res danda forte corumpatur, et sic meritum dantis minuatur, Job 31[:16]: *Si oculos vidue expectare feci*. Secundo, quia fiat latentur, Matt. 6[:2]: *Cum facis eleemosynam, noli tuba canere*, etc.

Circa causam finalem, occurrit vtilitas multiplex et quantum ad hanc vitam et quantum ad futuram, nam emenda preterita peccata, Dan. 4[:24]: *Peccata tua eleemosynis redime.* Ipse dicit futura sicut aqua obuiat igni ne procedat, Eccli.

3[:33]: *Ignem ardentem exstinguit aqua, et eleemosyna resistit peccatis*. Est enim contraria cupiditati.

Secundo, quantum ad futuram, elemosina prestat fiduciam, Tob. 4[:12]: *Fiducia magna erit coram summo Deo, eleemosina*. Item, liberat a morte, Tob. 4[:11]: *Eleemosina ab omni peccato [et] a morte liberat*.

¶ Item, quatuor condiciones elemosinarum proficientes notantur in illa auctoritate, Ysai. [58:7]: *Frange esurienti panem tuum*. Primo, quomodo dandum, quia modo discreto. Ideo dicit frange, quasi dicit, Non totum da indifferenter, sicut prodigus facit, nec totum retine sicut auarus, sed danda retine retinenda sicut largus virtuosus. Item, Non totum da vni, set frange diuersis. Exemplo Christi, Marc. 6[:41]: qui *fregit*[[5]](#endnote-5) *panes, et dedit discipulis, ut* apponerent turbe, sed heu, quia Thren. 4[:4]: dicitur, *parvuli petierunt panem, et non erat qui frangeret eis*.

Secundo, cui dandum, quia indigenti persone quod notatur ibi esurienti multi, sicut asini libencius mingunt in aqua et in humido, quam in terra arida, quia dant diuitibus et non indigentibus. Contra quod fecit Christus, dicit illud Matt. 25[:42]: *Esurivi, et non dedistis mihi manducare*.

Tercio, quid dandum, quia bonum expediens ibi panem, Gen. 18[:5]: *Ponam buccellam panis, et confortate cor vestrum.*

Quarto, de quo dandum, quia de proprio, quod notatur ibi tuum, Prou. 3[:9]: *Honora Dominum de tua substantia*. Hoc est contra raptores qui de alieno corio faciunt longas corrigias. Et notandum est hic quod secundum legem caritatis, diuites tenentur pauperibus subuenire, sicut econtra pauperes tenentur pro diuitibus Domini exorare. Vnde Apostolus Gal [6:2]: *Alter alterius onera portate*. Hic nota narratur quando cecus potens ambulare portabat, ac claudum valentem videre et viam notificare ad distribucionem. Sic moraliter diuites qui sunt moraliter ceci in spiritualibus tenentur supportare pauperes, qui quasi perspectiui in spiritualibus tenentur dirigere diuites. Vnde dicit Gregorius, *Moralium* 18, expedit elemosina dare. Nam terrena que servando amittimus, largiendo servamus. Diu, enim, esse cum rebus istis non possumus, quia aut nos illas moriendo deserimus, aut ille nos viventes[[6]](#endnote-6) deserunt.

¶ Item, Augustinus, quid est eueniet illis qui non solum elemosinam negant, set eciam pauperes spoliant ut domos construant? Contra tales dicit Hugo de Sancto Victore, spoliantur pauperes ut vestiantur lapides, paries depictus gestat Troianos actus et Christiano negatur vetus amicus.

1. instrue ] *om*. F.128. [↑](#endnote-ref-1)
2. est ] *corr*. et F.128. [↑](#endnote-ref-2)
3. per ] F.80 *corr*. pro F.128. [↑](#endnote-ref-3)
4. centuplum ] *corr*. templum F. 128. [↑](#endnote-ref-4)
5. *fregit* ] *add*. ~~pedes~~ F.128. [↑](#endnote-ref-5)
6. viventes ] *corr*. videndo F.128. [↑](#endnote-ref-6)